google/wiki40b huggingface dataset:
Terrorangrepene i Baladrouz 1. mai 2008

Bakgrunn

Provinsen Diyala, der Baquba og Baladrouz ligger, har de seneste månedene i 2007 og 2008, sett flere harder kamper mellom irakiske sikkerhetsstyrker, amerikanske militære og sunnimuslimske opprørere, inklusive al-Qaida. Al-Qaida skal også ha forflyttet sin aktivitet til Diyala-provinsen etter å ha blitt jaget vekk fra Bagdad og Anbar-provinsen lenger vest i landet.
Irakisk styrker hevdet tidligere i uken at de hadde drept 20 Al Qaida-medlemmer i ulike operasjoner i dette området, noe som førte til spekulasjoner om dette terrorangrepet var en hevn for disse angrepene.
Tidligere samme dag som angrepet i Baladrouz ble Badgdad rammet av en bombe i en bil.

Angrepet

Først skal en kvinnelig selvmordsbomber ha detonert sitt sprengstoffsbelte på markedsplassen, og etterpå, da politi og hjelpemannskaper ankom stedet, sprengte en mann seg i luften blant de som så på, noe som medførte mange drepte og skadde. CNN meldte at eksplosjonen rammet et bryllupsfølge som passerte sakte forbi markedsplassen.

Skader

Minst 35 mennesker ble drept og så mange som 76 ble skadd, iflg BBC, selv om andre media som Al Jazeera oppga noe lavere tall. Kvinner og barn var blant de drepte og sårede.

Gjerningsmenn

Dette var det fjerde selvmordsangrepet i Irak på 11 dager som involverte en kvinnelig selvmordsbomber.
Amerikanske og irakiske styrker arresterte i dagene etter angrepet 75 mistenkte personer etter angrepet, i regionen rundt byen, deriblant flere som angivelig skulle være Al Qaida-militante.

Ansvar

Ingen tok på seg ansvaret for angrepet, men mistanken ble rettet mot al-Qaida eller Al Qaida-sympatisører. Det amerikanske militæret la også skylden for angrepet på al-Qaida og sa i en uttalelse at «de søker vold og kaos i Irak».
Sunan internasjonale lufthavn

Charterflygninger

Charterflygninger er operert av Air Koryo og kan bookes av grupper for destinasjoner i landet som Samjiyeonfor turer til Paektufjellet. Flygningene trafikkeres som oftest av An-24 eller Tu-134 eller ved behov for større kapasitet Tu-154.

Modernisering

Air Koryo har sammen med landets myndigheter igangsatt en modernisering av landets luftfartsindustri. Air Koryo oppgraderer flåten med nye russiske fly, samt lufthavner (som Sunan, Chongjin, Wonsan, Hamhung og Samjiyeon til vestlig standard for å bi mer attraktive for turister.

Fasiliteter

Lufthavna har en parkeringsplass, et forretningssenter, fasiliteter for handikapede, en tollfri butikk, en passasjerlounge, drosje, en filial av Korea Trade Bank og souvernirutsalg. Det finnes også en baggasjetjeneste som er åpen fra 08:00 til 21:00 som tar 1,5 won per del. Air Koryo tilbyr busstransport til og fra Pyongyang og Sunan.
Lufthavnas bokhandel åpnet 10:00., mens restauranten, en bar og Korea Trade Bank har åpent fra 09:00 til 18:00.
Komité

En komité er et utvalg av personer som har fått i oppgave å forberede eller granske en sak, en type saker, eller utrede et bestemt spørsmål på vegne av organet som har oppnevnt den. I dagligspråket brukes det om en fast oppnevnt gruppe personer som har fått i oppdrag å undersøke eller forberede noe. Komiteer kan være tidsavgrenset eller faste. Eller komiteen kan være fast, men mens medlemmene byttes ut ved faste tidspunkt, slik som stortingskomiteer. Å opprette en komiteer omtales som å oppnevne eller sette ned en komité.
Lovgivende forsamlinger nedsetter ofte komiteer for å utrede, forberede eller avgjøre saker innenfor et avgrenset fagområde. Det finnes også historiske eksempler på at komiteer har hatt langt mer makt enn navnet skulle tilsi. For eksempel var Comité de salut public den reelle regjeringen i Frankrike fra 1793 til 1794 under den franske revolusjonen.

Etymologi

Ordet komité kommer fra fransk comité / engelsk committee. Det stammer opprinnelig fra latin committere «føre sammen, betro et verv», som bygger på cum «med, sammen» samt mittere «sende».
De Blå Omnibusser

A/S De Blå Omnibusser (DBO) var et busselskap etablert i Kristiania i 1923. Det var Georg Johansen som stiftet selslapet 15. mai dette året.

Historie

Selskapets første rute trafikkerte Strømsveien mellom Kristiania og Furuset. Rundt 1950 etablerte selskapet seg på Alnabru, og rutetilbudet ble etterhvert utvidet til Lillestrøm (Rute 66) og andre steder. Rute 67 gikk til å begynne med fra sentrum til Hellerud og Trosterud, senere også til Bøler. Endeholdeplassen i sentrum var på Arbeidersamfunnets plass.
I 1927 ble Lillestrøm Busstrafikk oppreret med ruter til Fjerdingby og Skedsmo.
Ved krigsutbruddet i 1940 hadde selskapet 15 busser, men i 1945 var det var 5 igjen.
I 1955 fikk DBO fornyet hele sin vognpart av rutebusser. Ved slutten av året hadde selskapet 32 vogner.
1963 ble et nytt merkeår. DBO hadde nå 63 busser, rute- og turvogner. Datterselskapet A/S De Blå Østfoldbusser ble opprettet 27. oktober dette året.
Selskapets byruer i Oslo ble i 1977 overtatt av Oslo Sporveier. Da bussdivisjonen i Oslo Sporveier ble omdannet til det heleide datterselskapet Unibuss AS i 2007, ble anlegget på Alnabru hovedsete for dette selskapet.
Selskapet fortsatte videre med forstadsrutene mot øst, Sentralsykehuset, Lørenskog, Strømmen, Lillestrøm med mer. Rutebilstatistikken fra 1978 viste at selskapet da hadde 135 ansatte, 70 busser, en lastebil og fem andre vogner.
Våren 1979 skiftet selskapet navn til De Blå Romeriksbusser (DBR), men fargene på bussene, blått med hvitt, var som tidligere. I 1984 ble De Blå Romeriksbusser og Romerike Busstrafikk slått sammen til det nye selskapet Romeriksbussene A/S. Det ble valgt ny fargesetting, lysgrå hovedfarge med striper i rødbrunt.

Avvikling

Sommeren 1992 ble Romeriksbussene oppkjøpt av Schøyens Bilcentraler (SBC). Romeriksselskapet hadde på dette tidspunktet ca. 300 ansatte. Etter oppkjøpet ble SBC et selskap med hele ca. 700 ansatte og ca. 400 busser.
Pretty Belinda

«Pretty Belinda» er en britisk popsang, skrevett av Chris Andrews. Andrews' versjon ble utgitt på singlen Pye/Vogue DV 14870 i 1969. Kvinnen det synges om bor i et båthus ved elven.
Tølt

Tølt er en gangart som er mest hos Islandshester, men det er også andre hester som har det, men de er forskjellige. Den er firtaktig og hesten flytter beina i samme rekkefølge som i skritt: Venstre bakben, venstre forben, høyre bakben og høyre forben. Hesten har vekselvis ett og to ben i bakken av gangen. Det er en fjærende gangart uten svev.
I ren tølt skal takten være som en metronom, altså like lang tid mellom hver takt. Tølten kan bli travaktig eller passaktig. Når hesten er travaktig føles det ut som det humper litt, og hesten heller vil trave. I passaktig tølt føles det ut som at hesten vaier, og nærmer seg grisepass. Tølt kan ris fra nesten skrittempo og nesten helt opp i galopptempo, og er en veldig anvendelig gangart.
I Skandinavia er tølt mest utbredt blant islandshester, men kan også utføres av en rekke andre hesteraser, deriblant Tennessee Walking Horse, Missouri Fox Trotter, Paso Fino og amerikansk varmblodstraver.
Slaget om Tylliria

Resultat

Slagets direkte geografiske resultat var at Kokkina-enklaven ble redusert til mindre enn halvparten av dens originale størrelse. Imidlertid hadde ikke gresk-kypriotene lyktes i å storme de indre forsvarsverkene i enklaven, noe som førte til fortsatt tyrkisk kontroll over de resterende delene. Enklaven mistet effektivt sin strategiske verdi for det tyrkiske militæret, ettersom den nå var blitt avskåret fra kysthovedveien og omringet av store mengder tropper.
Yannick Agnel

Offentlig profil

Etter sine OL-gull har Yannick Agnel blitt et svært stort navn i Frankrike. Han har et image som mer intellektuell enn mange andre franske svømmere og sportsutøvere. I intervjuer siterer han gjerne forfattere og filosofer. Av forfattere han har nevnt eller sitert under intervju er blant annet Charles Baudelaire, Sigmund Freud, Marc Lévy, Isaac Asimov, Gabriel Garcia Marquez, Philippe Djian. Han sier han lærer dikt av Baudelaire utenat og studerer russisk på egen hånd for moro skyld og ut fra interesse.
Liaoyuan

Samferdsel

Kinas riksvei 303 løper fra Ji'an i Jilin til Xilinhot i Indre Mongolia.
1. divisjon bandy for herrer 1997/98

1. divisjon bandy for herrer 1997/98 var det nest øverste nivået i norsk bandy sesongen 1997/98. Vinnerlaget Sarpsborg Bandyklubb rykket opp til eliteserien, mens lag nummer to, Ullern, spilte kvalifisering om opprykk. Sagene rykket ned, mens Hamar måtte spille kvalifisering om å beholde plassen i divisjonen.
Gimle kino

Gimle kino er en liten og tradisjonsrik kino i Bygdøy allé 39 på Frogner i Oslo.  Kinoen har navn etter strøket Gimle.
Kinoen åpnet 23. august 1939 og har siden starten vært kjent som en kino for kunst- og kvalitetsfilmer. Den ble modernisert i 1962, senere også oppusset i 1997. Kinoen har kun én sal med 260 sitteplasser og har øl- og vinservering i foajeen.
Øre-nese-hals

Øre-nese-hals (ØNH), otorinolaryngologi eller otorhinolaryngologi er læren om øre-, nese- og halssykdommer. Spesialister på dette fagfeltet er leger som kalles øre-nese-hals-spesialister eller otorinolaryngologer.
Spaesialistene i ØNH utfører også mange kirurgiske inngrep, som kreftoperasjoner i denne regionen, operasjoner på neseskillevegg og bihuler, fjerning av mandler, ventilasjonsrør i ørene med mer. ØNH-spesialistene samarbeider ofte også med spesialister innen nevrologi, for eksempel om implantater (nervestimulator med mer) i hode/munnhuleregionen. I tillegg behandler spesialistene allergier, svimmelhet, hørselstap og infeksjoner med mer, og de gir medisinske råd og veiledninger for å forebygge sykdommer.
Driva Kro og Steinsenter

Driva Kro og Steinsenter er et lokalt mineralgeologisk museum med en stor samling av mineraler funnet i Oppdalsfjellene (Dovrefjell og Trollheimen. Det ligger 8 km sør for Oppdal sentrum ved E6. I 2008 la eierne stedet ut for salg, og i 2009 opphørte driften.
Nidarå Tømmermåling

Nidarå Tømmermåling ble stiftet i Arendal, 5.mars 1929, under navnet Arendal Tømmermåling. 
Foreningen endret navn til Nidarå Tømmermåling i 1940. I 1969 ble Østre Nedenes Tømmermåling innlemmet i Nidarå Tømmermåling. 
Tømmermerkingsforeningene ble opprettet som utgangspunkt i Lov av 22. juni 1928 og kongelig resolusjon av 1. november 1928. Formålet med foreningen var å sørge for at skogvirke som ble omsatt ble målt i samsvar med gjeldende lover og regler.

Arkivet

Arkivet etter Nidarå Tømmermåling befinner seg på Kuben i Arendal. Arkivet inneholder møtebøker, journal, regnskap, personalforvaltning, kart, foto og gjenstander som målebånd.
Hedda Gabler (1917)

Handling

Hedda Gabler er den degenererte datteren til en alkoholisert og duellerende far. Hun og ektemannen George Tesman har akkurat kommet hjem fra bryllupsreisen. Hedda har en nifs kjærlighet for farens pistoler. Hun innbiller seg at hun ser sin tidligere elsker, Ejlert Lovberg, i mannens sted. Lovberg har skrevet en viktig bok under den positive innflytelsen til Thea Elvsted. Når Hedda får vite det vil hun vinne tilbake hans kjærlighet. Lovberg begynner å drikke, mister manuskriptet og blir desperat.
Tesman finner det og Hedda får tak i det fra ham. Lovberg bryter med Thea og reiser til Hedda. Hun viser ham pistolene sine. Lovberg tar én av dem og skyter seg senere i Theas armer. Hedda skyter også seg selv etter å ha brent manuskriptet, som hun regnet som barnet til Løvborg og Thea.
Rugby union under Stillehavslekene 1963

Rugby union under Stillehavslekene  1963. Rugby union var en av flere sporter som var med i de første Stillehavslekene som ble arrangert i Suva på Fiji i perioden 29. august til 8. september 1963. Det var tre herrelag som deltok i Rugby union-turneringen. Det ble spilt en dobbeltserie der alle lagene møttes to ganger, Fiji vant alle sine fire kamper.
NORSOL

ARCS

Utviklingen av Norwegian Adapted Hawk førte til ny programvare og noen mindre endringer i maskinvaren, sammenlignet med I-Hawk som missilsystemet var basert på. NOAH fikk en ny, tredimensjonal radar og et nettverksbasert kommando- og kontrollsystem kjent som ARCS (Acquisition Radar and Control System), en enhet som erstattet tre ulike radarsystemer, sentralen for informasjonskoordinering og sentralen for batterikontroll. ARCS ble også anskaffet for å lede Bofors L-70-lufvernskanonene. En ARCS-enhet besto av en FDC (Fire Distribution Center) og en LASR (Low Altitude Surveillance Radar).
Opptil fire ARCS (normalt tre for NOAH og en for L-70) kunne kobles sammen slik at hver hadde et konsolidert bilde av luftrommet. Kommunikasjonsutstyret var basert på et digitalt svitsjesystem med fiberoptisk overføring. Dette skal blant annet gjort det mulig å integrere den målsøkende radaren (LASR) med systemer for identifisering av venn og fiende (IFF).
I en FDC var det tre arbeidsplasser. En for TCO (Tactical Control Officer, normalt troppssjef), en for FCO (Fire Control Officer, normalt tropps NK) og den siste for radiooperatør/tekniker. Arbeidsplassene til TCO og FCO var utstyrt med KMC-900 dataarbeidsstasjoner fra Kongsberg, og hadde også en innebygd simulator som genererte realistiske scenarier i forbindelse med opplæring og trening av operatørene. Radiooperatøren/teknikeren hadde ansvar for Deltamobile, samt de mange forskjellige radionettene.
Tumen (Yanbian)

Tumen (kinesisk: 图们; pinyin: Túmén) er et byfylke i provinsen Jilin i Folkerepublikken Kina. Det ligger i det autonome prefektur Yanbian for koreanerne.
Byen Tumen er kjent for sin bro over grenseelven Tumen, som er et av de viktigste krysningspunkter mellom Kina og Nord-Korea. Denne grensen mot Nord-Korea, midtstrøms i elven, er 60,6 km lang.
Befolkningen var på 136 844 innbyggere i 1999.

Samferdsel

Kinas riksvei 302 løper gjennom området. Den går fra Hunchun i provinsen Jilin til Ulanhot i Indre Mongolia.
Linzhou

Linzhou (kinesisk: 林州; pinyin: Línzhōu) er et byfylke i byprefekturet Anyang i provinsen Henan i Folkerepublikken Kina. Det var tidligere et vanlig fylke (xian), ved navn Linxian.
Befolkningen var på 971 111 innbyggere i 1999.
Hongqikanalen (Røde Fane-kanalen) ligger i dette området. Det gjør også det katolske valfartsstedet Tianjiajing. Energi til lokal industri forsynes fra Linzhou kullkraftverk.
Ringeren i Notre Dame (1939)

Handling

Klokkeren i Notre Dame, Quasimodo (Charles Laughton), får i oppdrag av den onde justisministeren Frollo (Cedric Hardwicke) å bortføre den vakre sigøynerpiken Esmeralda (Maureen O'Hara). Under bortføringen blir han fanget av kongens vakter og dømt til pisking og gapestokk. Den eneste som synes synd på ham er Esmeralda, og Quasimodo forelsker seg i henne. En dag blir Esmeralda anklaget for mordet på kaptein Phoebus (Alan Marshal) og dømt til døden ved hengning. Hun blir nødt til å rømme fra Frollo, og Quasimodo tar hånd om henne og gjemmer henne i Notre-Dames klokketårn.
Hurup

Navn og etymologi

Hurup omtales i 1435 som Hvrup, og navnet kommer av mannsnavnet Hughi og endingen -torp, som betyr utflytterby.

Geografi og klima

Byen ligger ca 43 meter over havet, på øya Vendsyssel-Thy. Gjennomsnittstemperaturen er 7,7°C, med gjennomsnitt i august på 15,6°C som den varmeste måneden og 0,1°C i februar som den kaldeste måneden. Gjennomsnittlig nedbør er 855 mm, og den tørreste måneden er april med 43 mm og den våteste er oktober med 105 mm gjennomsnittlig nedbør.

Historie

I 1682 var Hurup en landsby med 6 gårder og 3 hus med jord. Hurup sogn hadde 33 gårder. I 1875 omtales Hurup som by med «Hurup med Kirke, Præstegaard og Skole». Hurup stasjonsby utviklet seg etter at jernbanen Struer – Thisted ble etablert i 1882. Ved århundredskiftet bestod Hurup av kirke, prestegård, skole, pogeskole, realskole, legebolig, Thylands Bank (opprettet 1895), hotell, avholdshjem, bryggeri, markedsplass, kjøpmannsforretninger, maskinfabrikk og jernstøperi, meieri, ullspinneri med varmbadeanstalt, eksportslakteri, sementtakstensfabrik, jernbane- og telegrafstasjon, og postekspedisjon samt var valgsted for amtets 3. folketingskrets.
Hurup vokste betraktelig rundt århundreskiftet, og nådde 751 innbyggere i 1906, 1.015 innbyggere i 1911 og 1.316 innbyggere i 1930. Under andre verdenskrig ble dansk politi satt ut av spill høsten 1944, da opprettet Hurup håndverker- og borgerforening et eget vaktvern på 160 mann. Fra 1970 til 2007 var Hurup administrasjonssentrum i Sydthy kommune.
I 1910 ble Hurup-steinen funnet ved Hurup kirke. Denne runesteinen ble lagd cirka år 970–1020, og inskripsjonen sier «Thormod rejste(?) denne/disse (?sten) efter N.N, sin fader/broder, en god (?dreng/thegn).» På 1960-tallet ble Hurup byhøj grav ut, dette er en boplass fra cirka år 200 f.Kr - 200 e.Kr.

Hurup i dag

Byen preges i dag av et næringsliv basert på produksjonsbedrifter med mye ufaglært arbeidskraft. Den største bedriften er Ideal Combi, som produserer vinduer og sysselsetter ca 300 mennesker. Nabobedriften er Huma Madrasser, og andre bedrifter her er N. C. Christensen & Sønner (i dagligtale Hurup THY) og Bach Composite Industry. Hurup Møbelfabrik gikk konkurs i 2012.
Heltborg Museum ligger i tidligere Heltborg skole øst for Hurup, og har en permanent utstilling av maleren Jens Søndergaard. Øst for byen ligger Ashøj, som er et samlingssted der det bl.a. arrangeres friluftsspill. Hurup kirke er fra 1100-tallet.
Betechtinkjeda

Betechtinkjeda er en fjellkjede i Fimbulheimen i Dronning Maud Land. Den er om lag 25 kilometer lang og utgjør den sørlige armen av Humboldtfjella. Betechtinkjeda består av blant annet Skarshaugane (2895 moh.), Skeidsnutane (2885 moh.) og Hovdenuten.
Fjellpartiet ble oppdaget og fotografert fra fly av den tyske antarktisekspedisjonen 1938–39 under ledelse av Alfred Ritscher. Detaljert kartlegging ble utført av norske kartografer basert på undersøkelser og flyfotografering gjennomført under den norske antarktisekspedisjonen 1956–60. Breen ble navngitt etter den russiske geologen Anatolij G. Betechtin (1897–1962) av en sovjetisk ekspedisjon som gjennomførte kartlegging av området i 1960–61.
Thubten Gyatso

Liv og virke

Han ble født i Takpo i det sørøstre Tibet i 1876 og ble anerkjent som den trettende Dalai Lama tre år senere. 
Han tok over regjeringsansvaret i 1895 og dominerte deretter politikken i Tibet. Da Francis Younghusbands britiske ekspedisjon invaderte Tibet i 1904, flyktet han til Urga i Ytre Mongolia, noe som foranlediget den keiserlige Qingregjeringen til å avsette ham som Dalai Lama. 
Han ble imidlertid gjeninnsatt og kunne tilbake til Lhasa i 1909. Men han ble nødt til å flykte til Britisk India neste år, da Qing-regjeringen forsøkte å inkorporere Tibet i det egentlige Kina med hjelp av militære styrker.

Leder for et selvstendig Tibet

Da Qing-dynastiet falt i Xinhairevolusjonen i 1911 kunne Dalai Lama atter vende tilbake til Tibet, der han forviste gjenblevne kinesiske styrker. To år etter erklærte Tibet seg å være en selvstendig stat. Deretter var han Tibets ubestridte hersker frem til sin død. 
I 1914 inngikk han Simlakonvensjonen med Storbritannia og Kina.
Thubten Gyatso gjennomførte en rekke reformer i sin regjeringstid. Blant annet gjeninnførte han en strengere disiplin i klosterlivet og øket antallet lekmenn i klostrene, i den hensikt å redusere munkenes makt. Thubten Gyatso innførte også et nasjonalt skattesystem og etablerte også en tibetansk politistyrke. Hans forsøk på å skattlegge Panchen Lamas eiendommer for å finansiere reformpolitikken første til at Panchen lama flyktet til Indre Mongolia i 1923. Dessuten ble det innført lover som skulle motvirke korrupsjon blant statlige tjenestemenn. 
På grunn av sine kontakter med utlendinger ble Dalai lama også interessert av nye oppfinnelser, og han introduserte elektrisitet og den første telefonen og den første bilen i Tibet.
Kort før sin død i 1933 advarte han i et «politisk testament» tibetanerne om at Tibet skulle kunna falle under kommunistisk styre slik som Mongoliet hadde i 1924, noe som skulle kunne føre til at buddhismen ble avskaffet i Tibet.
Nyongbyon

Administrativ inndeling

Fylket er delt inn i en ŭp (småby), en rodongjagu (arbeiderdistrikt) og 26 ri (landsby).
Blodbadet i Rønneby

Blodbadet i Rønneby var en massakre som fant sted søndag den 4. september 1564 under Den nordiske syvårskrigen i byen Rønneby (Rundeby, Rotnaby, i dag Ronneby), vest i Blekinge (dansk: Blegind) i det som den gang var det østlige Danmark.

Etterspill

Blodbadet ble senere i propagandamessig ærende brukt for dét det var av begge parter. Svenskene hadde interesse i å fremstille hendelsen som en stor seier med kong Erik XIV i spissen; han ble fremstilt som den store götakongen hvis hærskarer hadde vunnet en velfortjent seier. Dette var for å styrke kampviljen hos krigsfolket. 
Danskene kunne bruke historien til å vise hvor grusomme svenskene hadde vært, for på den måte å samle motstand i egne rekker. 
Begge sider forstørret dermed hva som egentlig bare var en følge av gammel praksis; en inntatt by var på denne tid utlevert  til angriperne. Flere ledende innbyggere i byen overlevde stormingen, blant andre borgermesteren Birger Jonsson.
Mykpapir

Fremstilling

Mykpapir lages av kjemisk papirmasse eller returfiber avhengig av kvalitet. Overflatevekten til mykpapir er relativt lav sammenlignet med andre papirkvaliteter og er normalt under 30 g/m² og helt ned til 12 g/m². De fleste kvaliter kreppes før de rulles på store ruller, kalt jumboruller. Fra jumborullene blir det lagd konsumentprodukter. Denne prosessen kalles konvertering. I konverteringen kan flere sjikt limes sammen, trykkes, preges med mønster, tilsettes additiver som parfyme og mykgjørere.
Kedrovyj

Kedrovyj (russisk: Кедровый) er en by i Tomsk oblast i Russland. Den ligger i dalen til elva Tsjusik (i Obs nedslagsfelt), rundt 350 km vest-nordvest for Tomsk. Innbyggertall: 3 052 (folketelling: 2002).

Historie

Kedrovyj ble grunnlagt i 1982 som en bosetning for oljearbeidere. I 1987 fikk den bystatus. Forventningene til utviklingen av oljeforekomstene i området har så langt ikke slått til, hovedsakelig på grunn av områdets ugunstige infrastruktur. På grunn av dette har befolkningsutviklingen i byen stagnert, i motsetning til mange andre byer på det vestsibirske slettelandet.

Næringsliv

Kedrovyj er senter for olje- og gassområdet Pudino, som er utbygd av selskapet Luginezneft (eid av Rosneft). I tillegg forgår det skogsdrift i regionen .
Staszic-palasset

Historie

Sigismund III Vasa bygde opprinnelig et ortodokst kapell på palassområdet, hvor tsar Vasilij IV av Russland og hans bror Dmitrij, som begge døde i polsk fangenskap, ble gravlagt i 1620. I 1668 overga Jan II Kasimir kapellet til dominikanerordenen. Kapellet, og senere klosteret, tilhørte ordenen frem til 1808.
I 1818 ble klosterruinene kjøpt av presten Stanisław Staszic, som bygde et klassisistisk palass der i årene 1820–1823 etter tegninger av Antonio Corazzi til Vitenskapsvennenes selskap (Towarzystwo Przyjaciół Nauk). Samtidig ble et mursteinshus bygd ved Nowy Świat 72, og ble en essensiell del av palasset. I 1830 ble et monument over Nikolaus Kopernikus av Bertel Thorvaldsen plassert foran palasset.
Etter selskapets oppløsning huset palasset i årene 1857–1862 Det medisinskkirurgiske akademi, og senere en mannlig ungdomsskole, kjent som «den russiske». I 1890 ble det bestemt at en del av palasset skulle omgjøres til en ortodoks kirke. Palasset ble ombygd i bysantinskrussisk stil i 1892–1893 etter tegninger av den russiske arkitekten Mikhail Pokrovskij. I årene 1924–1926 fikk palasset på ny klassisistisk form etter tegninger av Marian Lalewicz.
I mellomkrigstiden huset palasset Warszawas Vitenskapsselskap, Mianowskis bank, Det statlige meteorologiinstitutt, Franskinstituttet og Det arkeologiske museum. Palasset ble skadet i 1939 og lagt i grus under Warszawaoppstanden i 1944. Det ble gjenoppbygd i årene 1946–1950 under ledelse av Piotr Biegański og overgitt til Det polske vitenskapsakademi.
Kjønn (grammatikk)

Forekomst

Grammatiske kjønn er svært utbredt i afroasiatiske språk, flere australske, dravidiske, indoeuropeiske og nordøstlige kaukasiske språk. Blant de indoeuropeiske språkene utmerker engelsk og afrikaans seg med svært svake elementer av grammatiske kjønn.
På finsk, som savner grammatiskt genus, benyttes det kjønnsnøytrale hän uansett kjønn. Dette gjelder også for tyrkisk (o uansett kjønn). I altaiske, austronesiske, sinotibetanske og uralske språk forekommer kjønn sjeldent.
Niger-kongo-språkene har substantivklasser som fyller omtrent samme funksjon som kjønn, men som normalt klassifiseres som et separat fenomen.